KIRJALLINEN KYSYMYS E-2394/00 esittäjä(t): Luckas Vander Taelen (Verts/ALE) komissiolle. Vuoden 2004 olympialaisten infrastruktuurin kehittämisen ympäristövaikutukset Ateenassa.



Virallinen lehti nro 136 E , 08/05/2001 s. 0029 - 0030



KIRJALLINEN KYSYMYS E-2394/00 esittäjä(t): Luckas Vander Taelen (Verts/ALE) komissiolle (13. heinäkuuta 2000) Aihe: Vuoden 2004 olympialaisten infrastruktuurin kehittämisen ympäristövaikutukset Ateenassa Vuoden 2004 Ateenan olympialaisten infrastruktuuria koskevat suunnitelmat aiheuttavat arvostelua ympäristövaikutustensa vuoksi. Esimerkkejä ovat Veikou-puiston pöytätennisstadion, joka vahingoittaa suojeltua metsäaluetta, Parnithan luonnonpuistoa turmeleva olympiakylä sekä Schiniasin suoseutuun vaikuttava melonta- ja soutukeskus. Esimerkiksi Schinias on sisällytetty ehdotettujen Natura 2000 -alueiden luetteloon (tunnus GR3000003). Kun alueella on lisäksi tunnistettu 50 lintulajia, jotka mainitaan luonnonvaraisten lintujen suojelusta annetun direktiivin 79/409/ETY(1) liitteessä, se on luokiteltu tärkeäksi lintualueeksi. Aluetta koskeva infrastruktuurihanke vaikuttaisi kolmeen merkittävään luontotyyppejä koskevan direktiivin 92/43/ETY(2) mukaiseen luontotyyppiin (Posidonia-kasvustot, mäntylajeilla Pinus pinea ja/tai Pinus pinaster metsittyneet dyynit, Välimeren alueen tilapäiset lammikot). Myös kulttuuriympäristöön kohdistuvat vaikutukset ovat huolestuttavia: Ateenan-Plataian ja Persian armeijoiden välinen historiallinen taistelu vuonna 490 eKr. käytiin merkittävällä Marathonin tasangolla, jossa Schinias sijaitsee. Kreikan kulttuuriministeriö on jo ilmoittanut olevansa eri mieltä urheilukeskuksen rakentamisesta Schiniasiin. Olemassa olevan ympäristövaikutusten arvioinnin (EIA) mukaan melonta- ja soutukeskuksella olisi jopa myönteisiä vaikutuksia luonnonympäristöön. Neljä merkittävää kreikkalaista ympäristöjärjestöä kuitenkin kiistää tämän väitteen ja väittää, ettei heidän kritiikkiään ole otettu huomioon. Ympäristövaikutusten arvioinnissa ei myöskään tutkita vaihtoehtoisia sijoituspaikkoja, vaikka niitä on olemassa. 1. Mihin toimiin komissio aikoo ryhtyä varmistaakseen, että vuoden 2004 olympialaisiin liittyvästä infrastruktuurin kehittämisestä ei koidu lisähaittaa ympäristölle ja kulttuuriperinnölle? 2. Voiko komissio kertoa, saavatko Schiniasin melonta- ja soutukeskusta, Veikou-puiston pöytätennisstadionia ja olympiakylää koskevat hankkeet rahoitusta EU:lta? 3. Onko komissio rahoittanut Schiniasin Natura 2000 -alueen suojelua? 4. Mihin toimiin komissio aikoo ryhtyä estääkseen Schiniasin alueen peruuttamattoman turmelemisen? 5. Voiko komissio varmistaa, että melonta- ja soutukeskusta koskevassa ympäristövaikutusten arvioinnissa on noudatettu EIA-direktiivin 97/11/EY(3) määräyksiä, etenkin julkisten kuulemisten ja vaihtoehtoisten sijoituspaikkojen arvioinnin osalta? (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) EYVL L 73, 14.3.1997, s. 5. Margot Wallströmin komission puolesta antama vastaus (26. syyskuuta 2000) Komissiolla ei ole olympialaisiin liittyviä toimivaltuuksia. Olympialaisia varten tarvittaviin laajoihin infrastruktuureihin sekä muihin niihin välillisesti liittyviin rakennushankkeisiin on kuitenkin sovellettava ympäristölainsäädännön mukaisia menettelyjä. Tässä yhteydessä on otettava huomioon tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettu neuvoston direktiivi 85/337/ETY(1), sellaisena kun se on muutettuna neuvoston direktiivillä 97/11/EY. Mitä tulee parlamentin jäsenen mainitsemiin erityisiin hankkeisiin, komissio on saanut valituksia Veikou-puiston tenniskentistä, olympiakylästä Parnithan kansallispuiston lähellä sekä Schiniasin melonta- ja soutukeskuksesta. Erityisesti Schiniasin melonta- ja soutukeskuksen osalta voidaan todeta, että Kreikan viranomaisten LIFE-Nature -rahoitusta varten laatiman tieteellisen selvityksen mukaan Schiniasin alue kuului niihin alueisiin, jotka voidaan sisällyttää Natura 2000 -verkkoon. Lisäksi Schiniasin suoseutu mainitaan merkittävänä lintualueena hiljattain tarkistetulla Birdlife International -listalla. Alueen suojeluarvon vuoksi komissio on jo lähettänyt Kreikalle kirjeen ja pyytänyt tietoja toimenpiteistä, joita toteutetaan alueen suojelun varmistamiseksi. Ympäristöä koskevan toimintaohjelman yhteydessä vuosina 19941999 komissio on yhteisrahoittanut (75 %) hanketta, joka liittyy Schinias-alueen suojeluun. Rahoituksen kokonaismäärä on 147 000 euroa. Muihin hankkeisiin ei liity yhteisön rahoitusta. (1) EYVL L 175, 5.7.1985.